Návrh 
na odvolanie predsedu Úradu pre štátnu pomoc PhDr. Miroslava Hladíka
___________________________________________________________________________ 

	Predsedu Úradu pre štátnu pomoc je možné odvolať Národnou radou Slovenskej republiky na návrh vlády v súlade s § 21 ods. 3 písm. a) zákona č. 231/1999 Z.z. o štátnej pomoci v znení neskorších predpisov, ak poruší zákon o štátnej pomoci. 

	Úrad pre štátnu pomoc ako orgán štátnej správy je plne viazaný čl. 2 ods. 2 Ústavy Slovenskej republiky a môže konať len na základe ústavy, v jej medziach a v rozsahu a spôsobom, ktorý ustanoví zákon. Úrad pre štátnu pomoc bol zriadený zákonom č. 231/1999 Z.z. o štátnej pomoci v znení neskorších predpisov ako orgán štátnej správy s celoslovenskou pôsobnosťou a súčasne zákon vymedzil úlohy štátnej správy, ktoré sú mu zverené a spôsob ich plnenia. Úrad pre štátnu pomoc bol zriadený ako orgán štátnej správy pre posudzovanie, hodnotenie, schvaľovanie štátnej pomoci, kontrolu jej poskytnutia a evidenciu.

	Predseda Úradu pre štátnu pomoc je štatutárny orgán úradu zodpovedný za schvaľovanie štátnej pomoci v Slovenskej republike pred jej poskytnutím. Žiadosti o schvaľovanie štátnej pomoci musí Úrad pre štátnu pomoc posudzovať v zmysle a v súlade so zákonom o štátnej pomoci. Úrad je oprávnený zo zákona o štátnej pomoci vyžiadať si od príslušných štátnych orgánov, obcí, podnikateľov a iných právnických a fyzických osôb informácie potrebné na posúdenie žiadosti o štátnej pomoci. Subjektu, ktorý svoju povinnosť nesplní, je úrad oprávnený uložiť pokutu.

	Úrad pre štátnu pomoc je oprávnený v súlade so zákonom o štátnej pomoci u poskytovateľa štátnej pomoci kontrolovať poskytnutie štátnej pomoci aj bez návrhu.

	Na základe poverenia č. 10/2001 vykonali pracovníci Úradu vlády SR sekcie kontroly v Úrade pre štátnu pomoc v čase od 18.mája 2001 do 15. júna 2001 kontrolu výkonu štátnej správy so zreteľom na dodržiavanie zákona č. 231/1999 Z.z. o štátnej pomoci za obdobie od 1.1.2000 do 30.4.2001.

	Protokol o výsledku kontroly v Úrade pre štátnu pomoc z júna 2001 zistil opakované porušovanie zákona o štátnej pomoci, za ktoré je zodpovedný predseda úradu PhDr. Miroslav Hladík.

	K zisteniu porušenia zákona č. 231/1999 Z.z. o štátnej pomoci došlo najmä v:

a) § 28 ods. 1 – úrad nevedie povinnú evidenciu v štruktúre danej zákonom o štátnej pomoci

b) § 22 ods. 1  nadväzne na § 12 ods. 5 a 7 zákona  - úrad „súhlasil“ (podľa § 23 zákona môže úrad schváliť alebo neschváliť) so štátnou zárukou za poskytnutý úver na reštrukturalizáciu Slovenských elektrární a.s. bez toho, aby bol predložený plán reštrukturalizácie, pričom úrad nepreskúmaval splnenie  podmienok podľa § 12 ods. 7, za ktorých je možné schváliť štátnu pomoc na reštrukturalizáciu.

c) § 12 ods. 5 – úrad súhlasil druhý krát Slovenským elektrárňam a.s. so štátnou zárukou za poskytnutý úver na reštrukturalizáciu, pričom štátna pomoc na realizáciu reštrukturalizácie sa môže poskytnúť len 1x, a to opätovne bez preskúmavania splnenia podmienok. 

	Protokol o výsledku kontroly výkonu štátnej správy so zreteľom na dodržiavanie zákona č. 231/1999 Z.z. o štátnej pomoci v Úrade pre štátnu pomoc SR je súčasťou materiálu.